Saksan Helsingin-suurlähetystö

Saksan liittotasavallan Helsingin-suurlähetystö sijaitsee Kuusisaaressa osoitteessa Krogiuksentie 4. Vuonna 1993 valmistuneen modernin rakennuksen on suunnitellut tunnettu suomalainen arkkitehti Juha Leiviskä.

Nykyinen suurlähettiläs on Konrad Arz von Straussenburg, joka on toiminut tehtävässään vuodesta 2020.Suurlähettilään ansioluettelo Saksan Helsingin-suurlähetystö. Viitattu 2.7.2021.

Nykyinen rakennus
Lähetystörakennuksen suunnittelu silloiselle Länsi-Saksalle aloitettiin vuonna 1983 ja kaksi vuotta myöhemmin julistettiin suunnittelukilpailu, johon kutsuttiin 34 suomalaista ja saksalaista arkkitehtia. Kuusisaaren tontin Saksan liittotasavalta oli ostanut jo vuonna 1981. Kilpailun voittajaksi valittiin vuonna 1986 suomalainen Juha Leiviskä. Rakennustyöt alkoivat vasta Saksan yhdistymisen jälkeen vuonna 1991. Samaan rakennuskompleksiin kuuluvat suurlähetystön kanslia ja suurlähettilään virka-asunto valmistuivat molemmat samoihin aikoihin kesällä 1993, kymmenen vuotta kestäneen suunnittelun jälkeen. Rakennuksen julkisivu on verhoiltu saksalaisella Juran marmorilla.Tontin hankinta ja rakennuksen suunnittelu  Saksan Helsingin-suurlähetystö. Viitattu 8.5.2016. Lähetystörakennuksen kerrosala on noin 3 000 neliömetriä ja virka-asunnon noin 1 400 neliömetriä.Tekniset tiedot  Saksan Helsingin-suurlähetystö. Viitattu 8.5.2016.

Lähetystörakennuksen paikalla sijaitsi aiemmin kauppaneuvos Lars Krogius nuoremman vuonna 1922 rakennuttama huvila Larsro ja sitä ennen hänen isänsä vuonna 1892 rakennuttama samanniminen huvila. Tasavallan presidentti Kyösti Kallio asui talvisodan aikana Krogiuksen huvilassa Helsingin keskustaan kohdistuneiden pommitusten vuoksi.Jaana Vainio: Huvilaidyllistä aktiiviseksi asuinalueeksi: Lehtisaari - Kuusisaari - Kaskisaari, s. 33–36. Lehtisaari-seura ry, Helsinki 2005.

Aiemmat rakennukset
Vuosina 1918–1928 silloisen Saksan valtakunnan Helsingin-lähetystö toimi osoitteessa Eteläesplanadi 4 ja vuosina 1928–1944 Kaivopuistossa nykyisessä osoitteessa Itäinen Puistotie 6, johon valmistui saksalaisen arkkitehdin Schäferin suunnittelema lähetystötalo. Se kuitenkin päätyi sotien jälkeen muun saksalaisen omaisuuden tavoin välirauhansopimuksen nojalla Neuvostoliiton omistukseen ja sinne sijoitettiin Neuvostoliiton Helsingin-suurlähetystön henkilökunnan lasten koulu.Kaija Ollila: Kielo ja Voikukka, s. 337 teoksessa Puhvelista Punatulkkuun: Helsingin vanhoja kortteleita (Kaija Ollila & Kirsti Toppari). Sanoma, Helsinki 1977.Lars Westerlund: Itsetehostuksesta nöyryyteen: Suomensaksalaiset 1933–1946 , s. 172. Kansallisarkisto 2011. Viitattu 8.5.2016. Saksan vanha lähetystötalo kuuluu tänäkin päivänä Venäjän valtiolle ja toimii edelleen suurlähetystön lasten kouluna.Pauliina Grönholm: Venäjä omistaa yhä viisi luovutettua tonttia Suomesta Helsingin Sanomat 22.10.2014. Viitattu 8.5.2016.

Toisen maailmansodan jälkeen Suomessa ei ollut Saksan lähetystöä ennen kuin Suomi tunnusti Länsi- ja Itä-Saksan vuonna 1973, minkä jälkeen ne molemmat perustivat suurlähetystönsä Helsinkiin.

Itä-Saksan suurlähetystö sijaitsi Kulosaaressa Vähäniityntiellä vuonna 1969 valmistuneessa rakennuksessa, jonka suomalainen arkkitehti Tapani Eskola suunnitteli silloiselle Itä-Saksan kaupalliselle edustustolle. Neuvostoliitto luovutti 1950-luvulta alkaen useita haltuunsa päätyneitä saksalaisten omistamia huvilatontteja Kulosaaresta muiden sosialististen maiden lähetystöille.Elina Ihamuotila: Lähetystöjen Kulosaari, s. 334–336 teoksessa Kulosaari – koti ja kaupunginosa. Kulosaaren Kotiseuturahaston Säätiö, Helsinki 2002. Vähäniityntie 9:n tontti päätyi Itä-Saksalle vuonna 1954. Vuodesta 1994 rakennuksessa on toiminut Ukrainan suurlähetystö.Kulosaari – Huvilakiinteistöt ja niiden omistajat (toim. Matti Räsänen), s. 335. Kulosaaren Kotiseuturahaston Säätiö, Helsinki 2004. Itä-Saksan lähetystön pihasaunan on sanottu olleen 1970-luvulla Stasin vakoilun ”kuuma piste” Suomessa.DDR:n vakoilusauna lämpiää yhä Kulosaaressa  Ilta-Sanoat 5.10.2002. Viitattu 8.5.2016.

Lähteet

Aiheesta muualla
Lähetystön kotisivu  
Luettelo aiemmista suurlähettiläistä ja pääkonsuleista vuodesta 1953 alkaen 

Luokka:Suurlähetystöt Helsingissä
Luokka:Saksan ja Suomen väliset suhteet
Luokka:Munkkiniemi
Luokka:Juha Leiviskän suunnittelemat rakennukset